Z A P I S N I K

sa 1. sjednice Povjerenstva za poljoprivredu Grada Ivanić-Grada održane dana 09.03.2018. godine s početkom u 18:30 sati u Gradskoj upravi, Park hrvatskih branitelja 1, Ivanić-Grad.

Prisutni članovi Povjerenstva:

1. Žaklin Acinger Rogić - predsjednica
2. Ivan Kunovac - član
3. Stjepan Rošin - član
4. Maja Milinković - članica
5. Vlado Klasan - član
6. Slaven Barišec - član
7. Mirna Češković - članica

Ostali prisutni:

1. Mario Mikulić – direktor Komunalnog centra Ivanić-Grad d.o.o.

2. Milivoj Maršić – pročelnik Upravnog odjela za financije, gospodarstvo, komunalne djelatnosti i prostorno planiranje

3. Ivana Vnučec Perko – viša stručna suradnica za komunalno gospodarstvo i zaštitu okoliša

4. Marina Šiprak - viša stručna suradnica za imovinsko-pravne poslove

5. Ivan Brcković - predsjednik Povjerenstva za procjenu šteta od elementarnih nepogoda

Bilješke vodi:

Marina Šiprak - viša stručna suradnica za imovinsko-pravne poslove

Gđa. Žaklin Acinger Rogić – otvorila je sjednicu Povjerenstva, utvrdila da su sjednici prisutni svi članovi Povjerenstva te da se mogu donositi pravovaljane odluke.

Predsjednica Povjerenstva dala je na raspravu predloženi dnevni red koji je jednoglasno usvojen.

DNEVNI RED

1. Stupanje na snagu novog Zakona o poljoprivrednom zemljištu,
2. Informacija o stanju dugovanja s osnove prodaje, zakupa i privremenog korištenja poljoprivrednog zemljišta u vlasništvu RH,
3. Prijedlog Programa potpora u poljoprivredi za 2018. godinu,
4. Razmatranje mogućnosti ponovnog otvaranja stočnog sajma u Posavskim Bregima,
5. Izvješće o namjenskom utrošku dodijeljenih sredstava pomoći s osnove elementarnih nepogoda na području Grada Ivanić-Grada u 2017. godini,
6. Razno.

Rad po utvrđenom dnevnom redu.

1. TOČKA

Gđa. Žaklin Acinger Rogić – gospođa ispred Grada će nam održati jednu kratku prezentaciju kako bi se svi informirali o novom Zakonu o poljoprivrednom zemljištu koji je stupio na snagu, odnosno od sutra je već u primjeni, a objavljen je 1.3. u Narodnim novinama 20/2018. Ono što je najvažnije, vjerujem da ste svi čuli i upoznati s tim da se ponovo nadležnost nad poljoprivrednim zemljištem vraća na lokalnu samoupravu, odnosno na jedinice lokalne samouprave.

Gđa. Marina Šiprak održala je prezentaciju o novom Zakonu o poljoprivrednom zemljištu s naglaskom na Program raspolaganja i načine raspolaganja državnim poljoprivrednim zemljištem u nadležnosti jedinica lokalne samouprave odnosno Grada Ivanić-Grada.

G. Milivoj Maršić – temelj za postupanje Grada, sve je sada prebačeno na jedinice lokalne samouprave: drugim riječima Grad je zadužen za Program koji trebamo napraviti. Taj Program, vidjeli ste proceduru, je vrlo kompliciran, a mi imamo rok od 3 mjeseca. Sve što Program treba sadržavati je vrlo opsežno i to traži veliki angažman, mi ćemo to napraviti, već smo i krenuli na neki način. Sklopili smo ugovor s jednom konzultantskom tvrtkom, inače to je tvrtka Blaženke Mičević koja je bila ravnateljica Agencije za poljoprivredno zemljište, jer mi za to nemamo kapaciteta u ovom trenutku. Ono što nije spomenula Marina, obaveza je da Grad mora imati i posebnog poljoprivrednog redara. Nakon što se Program donese, kreću procedure natječaja, naravno ugovori koji su sklopljeni ostaju na snazi i oni se konzumiraju do isteka. I još jedna stvar, ukoliko gradovi ne donesu Program u roku od 3 mjeseca, onda će taj Program napraviti županija, ali u tom slučaju svi prihodi od prodaje i zakupa pripadaju županiji. Zato ćemo se mi jako potruditi da taj Program napravimo.

Nakon održane rasprave, Povjerenstvo je jednoglasno donijelo sljedeći

**Z A K LJ U Č A K**

I.

Povjerenstvo za poljoprivredu predlaže da se za potrebe donošenja Programa raspolaganja poljoprivrednim zemljištem u vlasništvu države u skladu s odredbama Zakona o poljoprivrednom zemljištu, povećaju kapaciteti Grada Ivanić-Grada bilo primanjem u službu službenika odgovarajuće stručne spreme bilo angažiranjem stručnih suradnika na temelju ugovora o djelu te da isto s obzirom na Strategiju Grada Ivanić-Grada koja uz turizam kao strateški cilj ističe i poljoprivredu, bude prioritet.

II.

Povjerenstvo za poljoprivredu će sudjelovati u donošenju Programa iz točke I. ovog Zaključka kao i u svim aktivnostima vezanim uz njegovo provođenje u skladu s odredbama Zakona o poljoprivrednom zemljištu.

III.

Zaključak se upućuje gradonačelniku Grada Ivanić-Grada.

IV.

Zaključak stupa na snagu danom donošenja.

S obzirom na zakazane obveze g. Mikulića, direktora Komunalnog centra Ivanić-Grad d.o.o., predsjednica Povjerenstva predložila je da se pristupi radu po četvrtoj točki dnevnog reda: Razmatranje mogućnosti ponovnog otvaranja stočnog sajma u Posavskim Bregima.

Prijedlog je jednoglasno usvojen, te se prelazi na rad po četvrtoj točki dnevnog reda.

4. TOČKA

Gđa. Žaklin Acinger Rogić – Grad je donio odluku o privremenom prekidu održavanja stočnog sajma u Posavskim Bregima, odnosno Skupština Komunalnog centra Ivanić-Grad, s obzirom na poslovanje sajma, broj stoke koja se tamo prodavala i ostalu problematiku. S obzirom na upit grupe građana, ne bi bilo loše raspraviti o mogućnosti ponovnog aktiviranja sajma u Posavskim Bregima.

G. Mario Mikulić – ovu točku možemo sagledati s više aspekata, između ostalog i s financijskog aspekta što to znači za Grad, ali to ne bih stavio kao prioritet, nego u interesu građana sam stočni sajam na Posavskim Bregima. Samo bih vam ukratko ispričao povijest, tako da bolje možemo o tome raspraviti i zaključiti. Znači, od 2010. godine unutar tvrtke Komunalni centar organiziran je stočni sajam na Posavskim Bregima koji je prije bio pod ingerencijom Grada. Nekad je to bio stočni sajam koji je dominirao na ovim područjima, mi koji smo malo stariji sjećamo se i onih kolona na Posavskim Bregima kako su ulazile na stočni sajam. Međutim od 2014. godine od kada sam ja u Komunalnom centru, pratio sam i komentirao kako sa Skupštinom, tako i sa Nadzornim odborom, pa i sa nekim drugim tijelima kao što je ovo, što se događa na stočnom sajmu u Posavskim Bregima. Događa se to da jednostavno, imam argumente za to s obzirom da smo obveznici fiskalizacije, prometa na stočnom sajmu nema. Mislim da više ne pripada ovom vremenu način na koji se provodi stočni sajam u pravom smislu riječi. Da ne bi zaključili da sam ja isključivo protiv toga, malo boli činjenica kada imaš dva radnika i veterinara koji par sati sjede i nitko ti ne uđe na stočni sajam, radilo se o jednoj suboti, radilo se o dvije subote mjesečno ili čak kada ima pet subota unutar mjeseca, tri subote se održavao stočni sajam. U zadnjih 1,5 godinu nije ušao jedan komad stoke na stočni sajam, niti jedan komad. Fiskaliziranje nula, trošak godišnji za Grad oko 80.000,00 kuna. Da bi stočni sajam zadovoljavao sve preduvjete koje mora zadovoljavati prema uvjetima kako to propisuje nadležno Ministarstvo određenim pravilnicima, moraju biti posebni boksovi, moraju biti pojilice, kuda moraju ti papkari proći kroz one dezinfekcijske tekućine koje mi redovno moramo mijenjati, padne kiša pa moramo sve mijenjati, samo za te tekućine ne bi skupili novac. Veterinar koji je dužan tamo biti naplaćuje satnicu i putne troškove prema ugovoru, on godišnje košta oko 25.000,00 kuna. Gospodi iz Veterinarske stanice Križ je već bilo neugodno, oni fakturiraju, mi plaćamo, prefakturiramo Gradu, a apsolutno se ništa ne događa. Mi smo imali ovlaštenu osobu za stočni sajam koja je registrirana pri Ministarstvu poljoprivrede, to je zaposlenik Komunalnog centra, i ja sam s njim puno puta razgovarao na tu temu. Iz usluge smo obavili nekoliko usluga vaganja koje nismo ni naplatili. Krajem 2015. godine Veterinarska stanica Križ je predlagala da se broj stočnih sajmova smanji, mi se u dogovoru s Općinom Kloštar Ivanić nismo na to odlučili jer smo rekli možda će se nešto popraviti, pa će se nešto dogoditi. Nakon toga se krenulo s poticajima u poljoprivredi, mjerama i programima od strane Grada, pa su građani rekli da je ipak bolje da ih se na taj način sufinancira nego da se ulaže u neku livadu na kojoj se apsolutno ništa više ne događa. Ja sam gradonačelniku, odnosno svojoj Skupštini u kojoj je i gradonačelnik, predlagao da se ta financijska sredstva, kako je to na neki način implementirano u proračun ili će se implementirati kroz rebalans, na neki način usmjere u neke druge aspekte pomaganja, sufinanciranja u poljoprivredi. Veterinarska stanica Križ je dala mišljenje, ja sam tražio i pisano očitovanje osobe iz Komunalnog centra zadužene za stočni sajam što se to uopće događa, a bio sam i sam nekoliko puta prisutan na sajmu, doslovce nikoga nije bilo. Svaki komad stoke je dužan biti evidentiran od strane veterinara. Na kraju u konzultaciji s Veterinarskom stanicom Križ, oni su predložili osim ovih mjera umjetnih oplodnji krmača i druge stoke, da se možda organizira eventualno otkupni centar ili nešto u tom smislu, ili da se organizira klaonica, pa da Grad da nekakvu logističku ili drugu pomoć kako bi se pomoglo seljacima. Kako to tijelo funkcionira, ja to stvarno ne znam, na raspolaganje se dao gospodin Dražen Mihalić koji je direktor Veterinarske stanice Križ i koji bi to iz svog iskustva mogao elaborirati. Nešto prije Ivanić-Grada je Kloštar zatvorio svoj stočni sajam upravo iz istog razloga što apsolutno nikakvog interesa ni u Kloštru nije bilo. Oni ipak gravitiraju prema Dubravi, ako od tamo nije došao komad stoke onda je to u najmanju ruku zabrinjavajuće. Onaj u Popovači funkcionira koliko toliko, ali to je zato što su koliko sam čuo povezani sa Zelenom tržnicom.

Gđa. Žaklin Acinger Rogić – što se tiče goveda prema službenoj evidenciji MP na području Ivanić-Grada ima 398 krava, 6940 junadi zahvaljujući farmi Širjan, teladi 1184 vjerojatno isto najviše na toj farmi, znači ukupno 8523 goveda na području Grada. Znači Ivanić-Grad ima najviše junadi, to je tih 6749, a najviše krava ima također na području Ivanić-Grada 82. Trebovec ima 52, dozvoljavam da ovo izvješće nije u potpunosti ažurno, ali daje otprilike uvid u stanje stočnog fonda, Dubrovčak Lijevi 37 krava i Breška Greda 120 krava.

Nakon održane rasprave, Povjerenstvo je jednoglasno donijelo sljedeći

**Z A K LJ U Č A K**

I.

Povjerenstvo za poljoprivredu utvrđuje da je odluka o privremenom prekidu održavanja stočnog sajma u Posavskim Bregima opravdana s obzirom na evidentirani broj životinja na području Grada Ivanić-Grada i troškove održavanja stočnog sajma.

II.

Povjerenstvo za poljoprivredu ponovno će razmatrati mogućnost održavanja stočnog sajma u Posavskim Bregima ukoliko za isti bude interesa i stvarnih potreba. U prijelaznom razdoblju postoji mogućnost da se putem Mjesnih odbora prikupe zahtjevi posjednika životinja te da se po potrebi organizira otkup stoke.

III.

Zaključak se upućuje gradonačelniku Grada Ivanić-Grada.

IV.

Zaključak stupa na snagu danom donošenja.

2. TOČKA

Gđa. Žaklin Acinger Rogić – trenutno su ukupna potraživanja vezano za prodaju na dan 5.3.2018. godine 2.623.059,43, govorim sve zajedno za Grad, županiju i Republiku Hrvatsku, vezano za zakup 1.360.554,56, za privremeno korištenje 478.935,26, za korištenje zajedničkog pašnjaka 16.558,10 kn.

G. Milivoj Maršić – to je stanje takvo kakvo je. Recimo što se tiče prodaje dvoje kupaca ima 1.562.000,00 kuna duga od ovih 2.623.000,00 kuna. Državno odvjetništvo je reagiralo, pa je išlo u prisilnu naplatu, od jednog je naplatilo oko 4.000,00 kuna do sada. Oni koji plaćaju, plaćaju, koji ne plaćaju, ne plaćaju, to je nažalost tako, ali nema puno onih koji ne plaćaju. Isto je tako i sa zakupom. Privremeno korištenje se najbolje plaća.

Gđa. Žaklin Acinger Rogić – za sve te dužnike pretpostavljam da su ugovori raskinuti?

Gđa. Marina Šiprak – mi smo obavijestili o svemu državno odvjetništvo, isto tako i Agenciju za poljoprivredno zemljište, i tražili smo raskide tih ugovora zato što u samom ugovoru stoje klauzule da ako kupac ne plati uzastopno dvije rate kupoprodajne cijene, isto tako i zakupnik, ugovor se može raskinuti. Mi smo se pozvali na te odredbe ugovora i tražili smo raskide koje smo formalno i dobili, sve smo pred državnim odvjetništvom pokrenuli u smislu prisilne naplate, ali problem je u tome što se tim ljudima nema što ovršiti.

Gđa. Žaklin Acinger Rogić – imate li informacije o tome obrađuje li se ta zemlja?

Gđa. Marina Šiprak – nemamo informacije o tome.

Gđa. Žaklin Acinger Rogić – te sve površine mogu sada ući u program za novo raspolaganje?

Gđa. Marina Šiprak – problem kod prodaje je taj što se radilo o ugovorima s obročnom otplatom, što sam naglasila da po novom zakonu više neće biti moguće. Dakle, radilo se o ugovorima koji su uglavnom sklapani sa obročnom otplatom na 15 rata koje dospijevaju jednom godišnje tijekom 15 godina. Kupci koji su putem natječaja koji je posljednji bio 2011. godine kupili zemlju i sklopili ugovore, po zakonu koji je tada bio na snazi mogli su se upisati kao vlasnici u zemljišne knjige nakon uplate prve rate kupoprodajne cijene. Tako da sada mi imamo problem da su oni upisani kao vlasnici zemlje, a za tu istu zemlju ne ispunjavaju svoje obveze. Tako da smo tražili od državnog odvjetništva i u tom smislu pokretanje postupaka radi vraćanja vlasništva RH odnosno vraćanja posjeda. To je dalje na državnom odvjetništvu i oni te postupke vode.

Nakon održane rasprave, Povjerenstvo je jednoglasno donijelo sljedeći

**Z A K LJ U Č A K**

I.

Povjerenstvo za poljoprivredu prima na znanje informaciju o stanju dugovanja s osnove prodaje, zakupa i privremenog korištenja poljoprivrednog zemljišta u vlasništvu Republike Hrvatske.

II.

Zaključak stupa na snagu danom donošenja.

3. TOČKA

Gđa. Žaklin Acinger Rogić – ova točka odnosi se na prijedlog potpora u poljoprivredi koje bi dodjeljivao Grad u 2018. godini.

Gđa. Ivana Vnučec Perko – obrazložila je prijedlog Programa potpora u poljoprivredi.

* Mjera 1. Unaprjeđenje stočarske proizvodnje:
* umjetno osjemenjivanje stoke, krava, junica i krmača
* kontrola mliječnosti krava
* obnavljanje stočnog i pčelinjeg fonda – sufinancirala bi se nabava rasplodnog stada u govedarstvu do 30% odnosno do 5.000,00 kuna po korisniku, u svinjogojstvu do 30% odnosno do 3.000,00 kuna po korisniku, u ovčarstvu i kozarstvu do 30% odnosno do 1.000,00 kuna po korisniku
* sufinanciranje troškova prihrane pčelinjih zajednica i očuvanje pčelinjeg fonda do 30% odnosno do 1.000,00 kuna po korisniku
* potpora za trihineloskopiju – 50% po pojedinom ispitivanju
* sufinanciranje obveznog označavanja goveda – 100% vrijednosti dokumentiranih troškova
* sufinanciranje označavanja ovaca i koza – 100% vrijednosti dokumentiranih troškova, markica i bolus elektronskim transponderom
* dodatna mjera koja je dogovorena, a nije navedena je sufinanciranje cijepljenja kokoši protiv atipične kuge peradi – 100% vrijednosti dokumentiranih troškova
* Mjera 2. Unaprjeđenje biljne i poljoprivredne proizvodnje:
* potpora za nabavu sadnog materijala za konvencionalnu proizvodnju poljoprivrednih proizvoda
* potpora za nabavu certificiranih voćnih sadnica, sadnica vinove loze, jagoda, povrća, sadnica ljekovitog i aromatičnog bilja – iznos potpore do 30% dokumentiranih troškova odnosno do 5.000,00 kuna po korisniku
* potpora za nabavu sjemena i sjemenskog materijala za ratarsku proizvodnju – iznos potpore do 30% dokumentiranih troškova odnosno do 5.000,00 kuna po korisniku
* Mjera 3. Osiguranje poljoprivrednih usjeva i nasada:
* za tu mjeru osigurano je 120.000,00 kuna u proračunu za 2018. godinu
* Mjera 4. Edukacije

Gđa. Žaklin Acinger Rogić – sve ove mjere su super, s tim da bi svaka od tih mjera trebala imati nekakvu svrhu i cilj. Znači ako mi sufinanciramo nekome cijepljenje peradi protiv atipične kuge peradi, s kojim ciljem to radimo: da zadržimo pet kokica na nečijem gospodarstvu, da pomognemo bakici, ili da pomognemo nekome tko ima 200 kokoši, pa bi taj plasirao jaja na tržište i ostvario nekakvu malu proizvodnju. Poticajna sredstva trebala bi pratiti strateške ciljeve koji su Strategijom Grada u poljoprivredi određeni kao ekološka proizvodnja i načelno poticanje ruralnog razvoja.

G. Slaven Barišec – ja sam napisao prijedlog od nekoliko točaka za koje mislim da bi koristile ratarima, malim OPG-ima, kojima bi pokušao regulirati da se ne pomažu veliki, kako kaže kolegica Mirna, nego da se više orijentira na male OPG-ove, pa bi ih pročitao. Gospođa predsjednica je rekla da Grad cilja na eko poljoprivredu, pa evo jedna mjera koja bi bila interesantna da se poveća eko poljoprivreda na području Grada. Subvencioniranje eko certifikata u poljoprivrednoj proizvodnji: subvencija se koristi za ishođenje eko certifikata odnosno registraciju OPG-a kao eko proizvođača. Provedba kontinuirano po zahtjevu korisnika. Uvjeti za dodjelu potpore su: korisnici moraju biti poljoprivredna gospodarstva, OPG, obrti, trgovačka društva, upisani u upisnik poljoprivrednih gospodarstava, sjedište odnosno prebivalište nositelja obiteljskog poljoprivrednog gospodarstva za koje se traži potpora mora biti na području Grada Ivanić-Grada, dokaz o plaćanju: račun i ugovor s ovlaštenom agencijom za nadzor provedbe za 2018. godinu, potpisana i ovjerena izjava nositelja obiteljskog poljoprivrednog gospodarstva da se obvezuje obavljati poljoprivrednu proizvodnju tri godine nakon dobivanja eko certifikata. Ne da Grad sufinancira da se dobije eko certifikat pa ga se zatvori. Intenzitet potpore: 50% cijene programa odnosno do 5.000,00 kuna, naravno to se može regulirati. Sljedeća mjera: potpora za povećanje i modernizaciju postojeće poljoprivredne proizvodnje. Subvencija se koristi za kupnju nove opreme ili strojeva u poljoprivrednoj proizvodnji kojoj je cilj modernizacija ili povećanje proizvodnih kapaciteta gospodarstva. Strojevi za obradu zemljišta, izgradnja novih ili proširenje i adaptacija postojećih proizvodnih kapaciteta za koje nije potrebna građevinska dozvola, plastenici, staklenici, sušare itd. Provedba kontinuirano po zahtjevu korisnika. Uvjeti za dodjelu potpore su vrlo slični kao kod prethodne mjere. Sljedeća mjera: potpora za izgradnju pristupnih puteva unutar OPG-a. Znamo da županija ima sličnu mjeru, međutim oni su ograničili da je minimalna investicija 20.000,00 kuna. Nekome ne treba 20.000,00 kuna da bi uložio u pristupne puteve, nekome treba 5.000,00 kuna, a Grad ga može primjerice potpomoći sa 50% ili 30%. Znamo kakva su dvorišta, ulazi. Subvencija se koristi za izgradnju putne mreže unutar OPG-a na građevinskoj čestici sjedišta OPG-a ili na čestici u vlasništvu nositelja OPG-a na kojoj se obavlja djelatnost primarne grane poljoprivredne proizvodnje. Uvjeti za dodjelu potpore su nešto drugačiji nego kod prve dvije mjere. Ono što je bitno za male OPG-ove, na primjer za proizvođače aronije, sufinanciranje odlaska na sajmove i manifestacije izvan Grada Ivanić-Grada. Cilj ove mjere je promocija Grada Ivanić-Grada i proizvoda sa područja Grada. Subvencija se koristi za plaćanje troškova izlaska na sajmove u druge gradove unutar Republike Hrvatske. Troškovi na koje se odnosi subvencija su plaćanje organizatoru sajma, općine, gradovi, turističke zajednice, udruge, zadruge, trgovačka društva. Cilj ove mjere je subvencioniranje 50% nastalih troškova, a najviše do 500,00 kuna po korisniku po jednoj manifestaciji. Ima raznih manifestacija, u Dubrovniku, u Puli, ima svugdje, i to je jedna jako lijepa podrška za odlazak i promociju Grada negdje na more.

Gđa. Mirna Češković – mogu se ja nadovezati, predložila bih certificiranje proizvoda, što se tiče sufinanciranja troškova stručnog nadzora, ali i subvencije nabavke certificiranog sadnog materijala vezano uz ekološku proizvodnju, uređenje poljoprivrednog zemljišta, možda nekakvi drenažni sustavi, kontrola tla, također marketing OPG-a, promocija poljoprivrednih proizvoda i isto tako plasman, sufinanciranje i priprema dokumentacije za europske projekte, plastenici i navodnjavanje. Mislim da bi ove mjere bile korisnije od mjere nabave sjemenskog materijala za ratarstvo.

Gđa. Žaklin Acinger Rogić – željela bih dodati, pošto se sufinancira osjemenjivanje krmača, postoje zahtjevi u zakonodavstvu da se sve farme svinja moraju uskladiti sa određenim propisima po pitanju biosigurnosti. Biosigurnost se ne financira drugim fondovima, znači tu Grad može puno pomoći ako na primjer ljudima kaže da će sufinancirati izgradnju barijere, dvostruke ograde za svinje koje se drže na paši na otvorenom i slične stvari koje nisu nigdje predviđene, mislim da ni županija to nema.

Nakon održane rasprave, Povjerenstvo je jednoglasno donijelo sljedeći

**Z A K LJ U Č A K**

I.

Povjerenstvo za poljoprivredu razmatralo je Prijedlog programa potpora u poljoprivredi za 2018. godinu.

II.

Povjerenstvo za poljoprivredu predlaže dopunu i izmjenu Prijedloga programa potpora u poljoprivredi za 2018. godinu prema Planu iz privitka ovog Zaključka.

III.

Zaključak se upućuje gradonačelniku i nadležnom upravnom odjelu Grada Ivanić-Grada.

IV.

Zaključak stupa na snagu danom donošenja.

5. TOČKA

Gđa. Žaklin Acinger Rogić – vezano uz ovu točku imam neslužbenu informaciju da ima nekih koji su zatražili sredstva pa nisu dobili. Izvješće koje smo dobili iz Grada je relativno jasno, od onih sredstava koje je dodijelila država sva su sredstva isplaćena sukladno zaključku i izmjeni zaključka koje je donijela država.

G. Ivan Brcković – da se predstavim, ja sam ovdje kao predsjednik Povjerenstva za procjenu šteta od elementarnih nepogoda i mogu reći da smo temeljem Odluke Vlade i Državnog povjerenstva za procjenu šteta od elementarnih nepogoda dobili gotove podatke koje smo na svojoj 4. sjednici potvrdili, a na svojoj 3. sjednici smo donijeli odluku da na teren radi procjene štete izlazi vještak koji je za to stručan.

G. Milivoj Maršić – procedura je bila ta da je proglašena elementarna nepogoda, ljudi su se prijavili, mi smo organizirali vještaka koji je procijenio štetu i dalje smo to predali. Država je donijela odluku, mi smo dobili gotov spisak, dobili smo novac koji smo isplatili na račune. Zašto je netko dobio ovoliko ili onoliko, to mi ne znamo. Grad tu nije imao nikakvog utjecaja.

Gđa. Marina Šiprak – Državno povjerenstvo je odlučivalo o naknadama štete na temelju kriterija koje je utvrdilo Ministarstvo poljoprivrede. Oni su donijeli tablicu raspodjele pomoći sa iznosima kako je nama dostavljeno. A što se tiče same procjene štete na terenu, kao što je rekao predsjednik Povjerenstva za procjenu šteta, na temelju odluke koju je Povjerenstvo donijelo, a s obzirom da članovi Povjerenstva ne raspolažu sa kompetencijama potrebnim za procjenu štete, angažiran je vještak poljoprivredne struke koji je obavljao procjenu štete na terenu. Ono što je vještak utvrđivao, a što je bitno za reći, su kultura, površina i postotak nastale štete. Mi smo te podatke unosili u aplikaciju Registar šteta u poljoprivredi. Kada se u Registar unesu navedeni parametri, kultura, površina i postotak nastale štete, sama aplikacija izračuna procjenu štete u kunama. Jednom kada se navedeni postupak okonča, odnosno kada se svi podaci unesu u aplikaciju, oni se zaključavaju i dalje šalju nadležnom Županijskom povjerenstvu za procjenu šteta od elementarnih nepogoda, odnosno Državnom povjerenstvu. Oni to dalje proučavaju, i na temelju kriterija koje donosi Ministarstvo poljoprivrede oni utvrđuju naknadu štete, i te izračune smo mi dobili krajem prošle godine i po njima smo postupili.

Nakon održane rasprave, Povjerenstvo je jednoglasno donijelo sljedeći

**Z A K LJ U Č A K**

I.

Povjerenstvo za poljoprivredu prima na znanje Izvješće o namjenskom utrošku dodijeljenih sredstava pomoći s osnove elementarnih nepogoda na području Grada Ivanić-Grada u 2017. godini.

II.

Povjerenstvo za poljoprivredu predlaže da se za potrebe procjene štete od elementarne nepogode ubuduće u postupak procjene štete implementira odgovarajuća procedura koja će omogućiti provjeru rada osobe zadužene za procjenu štete, kao i prijavitelju štete podnošenje prigovora na procjenu štete.

III.

Zaključak se upućuje predsjedniku Povjerenstva za procjenu šteta od elementarnih nepogoda i nadležnom upravnom odjelu Grada Ivanić-Grada.

IV.

Zaključak stupa na snagu danom donošenja.

6. TOČKA

Pod ovom točkom raspravljano je o zajedničkom pašnjaku u Posavskim Bregima za koje su sklopljeni ugovori o privremenom korištenju zajedničkog pašnjaka, o obvezama koje za korisnike zajedničkog pašnjaka proizlaze iz Ugovora, kao i o nadzoru nad provođenjem odredbi predmetnih ugovora, te o mogućnostima koje Grad ima s obzirom na štetu koju su životinje prouzročile vlasnicima susjednih parcela. Grad ima u mogućnosti provjeru odredbi propisanih Ugovorom te eventualno i njegovo raskidanje ukoliko se utvrdi da se druga strana ne pridržava svojih obaveza.

Dovršeno u 21:00 sat.

Zapisnik sastavila: Predsjednica Povjerenstva:

Marina Šiprak Žaklin Acinger Rogić

KLASA: 022-05/18-02/15

URBROJ: 238/10-02-01/3-18-2